Dié Vrystaat-munisipaliteite binnekort sonder elektrisiteitArgieffoto Inwoners van Tokologo- (Boshof, Dealesville, Hertzogville), Masilonyana- (Theunissen, Brandfort) en Nala-munisipaliteit (Bothaville, Wesselsbron) sal aan kragonderbrekings blootgestel word as gevolg van die munisipaliteite se versuim om te voldoen aan ŉ betalingsooreenkoms met Eskom. “Die volgende betalings vir Tokologo, Masilonyana en Nala was op 13 Julie 2018 betaalbaar. Die munisipaliteite het nie hul betalingsooreenkomste nagekom nie en Eskom het dus geen ander opsie as om kragtoevoer te onderbreek nie,” het die kragvoorsiener in ŉ verklaring gesê. Geskeduleerde kragonderbrekings begin op 18 Julie 2018. “Ongeag die bepalings van die kragonderbrekings, kan Eskom ná ŉ kennisgewing van 15 kalenderdae, die elektrisiteit in sy geheel en onbepaald afsny indien die skulddelgingsituasie nie verbeter nie.” Verskeie munisipaliteite skuld Eskom altesaam meer as R13 miljard. Meeste van die munisipaliteite met agterstallige skuld is in die Vrystaat, Noordwes en Mpumalanga geleë. Die kragvoorsiener het terugbetalingsooreenkomste met die munisipaliteite aangegaan, maar indien die munisipaliteit versuim om aan dié betalings te voldoen, kan Eskom kragonderbrekings toepas.